**Kansallisteatteri** (unk. *Nemzeti Színház*) on Budapestin suurin ja koko Unkarin merkittävin teatteri. Se perustettiin alkujaan 1840. Teatteri on sijoinnut historiansa aikana useissa rakennuksissa, ja nykyinen rakennus avattiin vuonna 2002.

Historia
--------

Kansallisteatterin alkuperäinen rakennus.
Vuonna 1825 perustettu Unkarin tiedeakatemia pyrki saamaan juuri säädetyn unkarin kirjakielen yleisempään tietoisuuteen muun muassa kannustamalla pysyvän unkarilaisen teatterin rakentamiseen. Pestin teatteri muutti 1837 lahjoitusvaroihin rakennettuun uuteen rakennukseen. Siitä tuli Kansallisteatteri 1840, ja sen ensimmäiseksi johtajaksi tuli kriitikko József Bajza. Häntä seurasi Endre Bartay 1843. Kansallisteatterin neljän ensimmäisen vuosikymmenen merkittävin näytelmäkirjailija oli Ede Szigligeti, sillä kolmasosa teatterin esityksistä oli Szigligetiltä. Hän oli myös teatterin johtajana 1873–1878.

Kansallisteatteri muutti vuonna 1908 vanhentuneesta rakennuksesta tyhjillä olleeseen Kansan teatterin rakennukseen Blaha Lujzan aukiolle. Siellä kansallisteatteri majoittui vuoteen 1964, jolloin se joutui jättämään rakennuksen, joka oli edellisenä vuonna saanut viranomaisilta purkutuomion. Se purettiinkin seuraavana vuonna metron tieltä, ja purkua on katsottu jopa kuuluvan kommunistihallinnon yrityksiin heikentää Unkarin kansallista yhtenäisyyttä. Tämän jälkeen kansallisteatteri sijaitsi useissa rakennuksissa Pestin laitamilla.

Teatterin uudesta kodista keskusteltiin vuosikymmenten ajan, kunnes 1997 keskusta-vasemmistolainen kaupunginhallitus aloitti rakennustyöt Elisabetin aukiolle. Fidesz-johtoinen valtion hallinto veti kuitenkin seuraavana vuonna projektin jäihin liian suurten kustannusten takia. Tämän jälkeen alkoi uusi keskustelu teatterin paikasta. Samaan aikaan Elisabetin aukion työmaa oli koskemattomana kolmisen vuotta, ja paikalliset kutsuivat sitä nimellä "Nemzeti lyuk" (suom. *Kansalliskuoppa*). Kaupunki alkoi rakentaa 2001 paikalle kokouskeskusta. Teatteri päätettiin lopulta sijoittaa Pestin keskustan eteläpuolelle Tonavan rantaan. Mária Siklósin suunnittelema rakennus valmistui 2002.

Rakennus
--------

Teatterirakennuksen vieressä oleva vanhan rakennuksen muistopuisto. Pronssinen patsas esittää näyttelijä Hilda Gobbia.
Teatterirakennus voidaan jakaa kolmeen osaan. Keskellä on lähes ympyränmuotoinen pääsali ja pienempi teatteri. Tätä osaa ympäröi yleisötilat, ja pääsalia reunustavat U:n muotoiset tekniset tilat. Koko teatterirakennuksen pinta-ala, kun myös ulkoilmateatteri otetaan huomioon, on 20 844 neliömetriä.

Päänäyttämön yleisökapasiteetti on 619, ja yleisö pääsee sinne kolmesta eri kerroksesta. Toisessa kerroksessa on lisäksi aitiot, joihin kuuluu myös kolme kuninkaallista aitiota. Päälava on 24\*17,9 metriä pinta-alaltaan ja 28 metriä korkea. Siinä on 72 nostettavaa ja laskettavaa kohtaa. Pienempään teatteriin, joka sijaitsee pääsalin ja eteisaulan alapuolella, mahtuu 120–180 katsojaa.

Lähteet
-------

* Banham, Martin (toim.): *The Cambridge Guide to Theater*. Cambridge: Cambridge University Press, 1995. ISBN 0-521-43437-8. Google-kirjat (viitattu 6.1.2011). (englanniksi)
* Hebbert, Charles & Richardson, Dan: *The Rough Guide to Budapest*. Rough Guides, 2002. ISBN 0-521-43437-8. Google-kirjat (viitattu 6.1.2011). (englanniksi)
* Phillips, Adrian & Scotchmer, Jo: *Hungary*. Chalfont St Peter: Bradt Travel Guides, 2010. ISBN 978-1-84162-285-9. Google-kirjat (viitattu 6.1.2011). (englanniksi)

### Viitteet

1. ↑  Banham, s. 504–505.
2. ↑  Sights of Budapest (Archive.org) Boutique Hotel Zara.  Arkistoitu 19.12.2011. Viitattu 6.1.2012. (englanniksi)
3. ↑  Történeti áttekintés Nemzeti Színház.  Arkistoitu 13.9.2015. Viitattu 6.1.2012. (unkariksi)
4. 1 2  Hebbert & Richardson, s. 218.
5. ↑  Phillips & Scotchmer, s. 115.
6. 1 2  The Building Nemzeti Színház.  Arkistoitu 28.4.2012. Viitattu 6.1.2012. (englanniksi)

Aiheesta muualla
----------------

* Kuvia tai muita tiedostoja aiheesta **Kansallisteatteri (Budapest)** Wikimedia Commonsissa

* Kansallisteatterin kotisivut (englanniksi, unkariksi)